DECRETO 225/2003, do 11 de abril, polo que se crea o Colexio Oficial de Odontólogos e Estomatólogos de Lugo.
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 25/04/2003

A Real orde do 14 de marzo de 1925 ordenou a constitución dos colexios oficiais rexionais de odontólogos.
O 16 de abril de 1999 os colexiados con exercicio na provincia de Lugo acordan promove-la segregación do Colexio Oficial de Odontólogos e Estomatólogos da 10ª Rexión para constituírse en colexio independente.
Na Asemblea Xeral Extraordinaria do Colexio Oficial de Odontólogos e Estomatólogos da 10ª Rexión que tivo lugar o 4 de novembro de 2000 aprobouse a segregación por maioría dos asistentes, presentándose a solicitude de creación do Colexio Oficial de Odontólogos e Estomatólogos de Lugo ante a Consellería de Xustiza, Interior e Relacións Laborais.
Tendo en conta a Lei 11/2001, do 18 de setembro, de colexios profesionais da Comunidade Autónoma de Galicia, de acordo co establecido no artigo 36 da Constitución española, no artigo 27.29º do Estatuto de autonomía de Galicia, na Lei orgánica 16/1995, do 27 de decembro, de transferencia de competencias á Comunidade Autónoma galega, no Real decreto 1643/1996, do 5 de xullo, de traspaso de funcións e servicios da Administración do Estado na materia de colexios oficiais e profesionais, no Decreto 337/1996, do 13 de setembro, da Xunta de Galicia sobre asunción de funcións e competencias ás que se refire o real decreto citado; por proposta do conselleiro de Xustiza, Interior e Administración Local e logo de deliberación do Consello da Xunta de Galicia na súa reunión do once de abril de dous mil tres,
DISPOÑO:
Artigo 1º
Créase o Colexio Oficial de Odontólogos e Estomatólogos de Lugo, por segregación do Colexio Oficial de Odontólogos e Estomatólogos da 10ª Rexión.
Artigo 2º
O ámbito territorial do colexio será o da provincia de Lugo.
Disposición transitoria
1. A asemblea xeral dos colexiados con exercicio na provincia de Lugo constituirá unha comisión xestora do novo colexio, que deberá aprobar no prazo de seis meses a partir da entrada en vigor deste decreto uns estatutos provisionais do Colexio Oficial de Odontólogos e Estomatólogos de Lugo, nos que se regulará a asemblea colexial constituínte, coa previsión da forma da convocatoria, que deberá ser anunciada, como mínimo, con vinte días de antelación no Diario Oficial de Galicia e nun xornal dos de maior difusión de Galicia, e do procedemento do desenvolvemento dela.
2. A asemblea colexial constituínte deberá:
a) Elaborar e aproba-los estatutos do colexio.
b) Elixi-los membros dos seus órganos colexiais de goberno.
3. Os estatutos, logo de seren aprobados, xunto coa acta da asemblea constituínte, remitiránselle á consellería competente en materia de colexios profesionais para os efectos da súa aprobación definitiva, publicación no Diario Oficial de Galicia e inscrición no rexistro de colexios profesionais.
Disposición derradeira
O presente decreto entrará en vigor o día seguinte ó da súa publicación no Diario Oficial de Galicia.
Laias-Cenlle (Ourense), once de abril de dous mil tres.
Manuel Fraga Iribarne
Presidente
Antonio Pillado Montero
Conselleiro de Xustiza, Interior e Administración Local